CELEX: 62011TN0208
Language: sk
Date: 2011-04-11 00:00:00
Title: Vec T-208/11: Žaloba podaná 11. apríla 2011 — LTTE/Rada

18.6.2011   
            
            
               SK
            
            
               Úradný vestník Európskej únie
            
            
               C 179/17
            
         Žaloba podaná 11. apríla 2011 — LTTE/Rada
   (Vec T-208/11)
   2011/C 179/30
   Jazyk konania: angličtina
   
      Účastníci konania
   
   
      Žalobkyňa: Liberation Tigers of Tamil Eelam (LTTE) (Herning, Dánsko) (v zastúpení: V. Koppe, advokát)
   
      Žalovaná: Rada Európskej únie
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil vykonávacie nariadenie Rady (EÚ) č. 83/2011 (1) v rozsahu, v akom sa týka žalobkyne,
            
         
               —
            
            
               konštatoval, že nariadenie Rady (ES) č. 2580/2001 (2) sa na žalobkyňu neuplatňuje,
            
         
               —
            
            
               zaviazal žalovanú na náhradu trov konania a úrokov.
            
         
      Dôvody a hlavné tvrdenia
   
   V tejto veci sa žalobkyňa domáha čiastočného zrušenia vykonávacieho nariadenia Rady (EÚ) č. 83/2011 v rozsahu, v akom je názov žalobkyne ponechaný na zozname fyzických a právnických osôb, subjektov a organizácií, ktorých finančné prostriedky a hospodárske zdroje sú podľa tohto nariadenia zmrazené.
   Na podporu žaloby žalobkyňa uvádza šesť žalobných dôvodov.
   
               1.
            
            
               Prvý žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, a/alebo na neuplatniteľnosti nariadenia Rady (ES) č. 2580/2001 z dôvodu nezohľadnenia práva ozbrojených konfliktov.
            
         
               2.
            
            
               Druhý žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, keďže ju podľa definície uvedenej v článku 1 ods. 3 spoločnej pozície Rady 2001/931/SZBP (3) nemožno kvalifikovať ako teroristickú organizáciu. Žalobkyňa v tejto súvislosti tvrdí, že jej činnosti nie sú trestné podľa medzinárodného humanitárneho práva, ani podľa vnútroštátneho trestného práva, ktoré sa na situácie ozbrojených konfliktov neuplatňuje.
            
         
               3.
            
            
               Tretí žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, keďže nebolo prijaté nijaké rozhodnutie zo strany príslušného orgánu, ako vyžaduje článok 1 ods. 4 spoločnej pozície Rady 2001/931/SZBP.
            
         
               4.
            
            
               Štvrtý žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, keďže Rada nevykonala nijaké opätovné preskúmanie, ako vyžaduje článok 1 ods. 6 spoločnej pozície Rady 2001/931/SZBP. Žalobkyňa tvrdí, že z dôvodu, že už nevyužíva vojenské prostriedky na dosiahnutie svojich cieľov a nie je viac priamo aktívna na Srí Lanke, by takéto opätovné preskúmanie viedlo k záveru, že sa má zo zoznamu vymazať.
            
         
               5.
            
            
               Piaty žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, keďže v rozpore s článkom 296 ZFEÚ nespĺňa povinnosť odôvodnenia.
            
         
               6.
            
            
               Šiesty žalobný dôvod je založený na neplatnosti vykonávacieho nariadenia Rady (EÚ) č. 83/2011 v rozsahu, v akom sa týka žalobkyne, keďže porušuje jej práva na obranu a jej právo na účinnú súdnu ochranu.
            
         
      (1)  Vykonávacie nariadenie Rady (EÚ) č. 83/2011 z 31. januára 2011, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu a ktorým sa zrušuje vykonávacie nariadenie (EÚ) č. 610/2010 (Ú. v. EÚ L 28, s. 14).
   
      (2)  Nariadenie Rady (ES) č.°2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (Ú. v. ES L 344, s. 70; Mim. vyd. 18/001, s. 207).
   
      (3)  Spoločná pozícia Rady z 27. decembra 2001 o uplatňovaní špecifických opatrení na boj s terorizmom (Ú. v ES L 344, s. 93; Mim. vyd. 18/001, s. 217).